Morten Abel

Morten Abel Knutsen (født 15. oktober 1962 i Bodø) er en norsk musiker. Han er kjent som soloartist og som vokalist i Stavanger-bandet The September When. Han fikk sitt gjennombrudd med bandet Mods i begynnelsen av 1980-årene. Etter suksessen med Mods startet han og to andre Mods-medlemmer bandet The September When som ble oppløst og senere gjenforent i 2008. Midt i 1990-årene var han frontfigur i Peltz, før han for alvor startet som soloartist i 1997. Han har vunnet fire Spellemannpriser som soloartist, blant andre Årets spellemann for 2001 og hedersprisen for 2014. I tillegg har han vært nominert til fire Spellemannpriser og vunnet en Spellemann sammen med The September When. Han ble innlemmet i Rockheim Hall of Fame i 2018 etter fem nominasjoner. Posten Norge hedret han med et eget frimerke i 2012.

Bakgrunn 
Morten Abel er født og oppvokst på Fenes i Bodø kommune. Hans fulle navn er Morten Abel Knutsen. Han tilhører ikke slekten Abel, men har Abel som fornavn.

Familien bodde på Fenes til han var femten år. Da flyttet de til Stavanger. Der var det et band ved navn Catrix som søkte etter en vokalist. Bandet søkte egentlig etter en jente som vokalist, men Knutsen forsøkte seg allikevel. Det tok ikke lang tid før han ble tatt opp i bandet. Bandet skiftet navn til Mods, og det ble en kjent, norsk gruppe. De skrev norsk rock på stavangersk. Mods ga ut følgende album: Revansj (1981), Amerika (1982), og Time Machine (1984). De hadde mange store hits. Noen av dem er «Tore Tang», «Meg må du hilsa på», «Gje meg litt mer» og «Me to går alltid aleina», som alle finnes på plata Revansj. Øvrige bandmedlemmer i Mods var Helge Hummervoll (keyboard), Tor Øyvind Syvertsen (gitar), Torkild Viig (bass), Rune Bjålid (gitar), og Leif A.B. Nilsen (trommer).

Etter suksessen med Mods tok Knutsen med seg Hummervoll og Syvertsen og stiftet et nytt band, The September When. Han skiftet også litt på artistnavnet sitt. Han brukte heretter kun de to fornavnene sine: Morten Abel. Tidligere Mods-trommis Leif Nilsen startet bandet Leif & Kompisane.

The September When sang tekster på engelsk og ble etterhvert veldig populære. De ga ut fire studioalbum: The September When (1989), Mother, I've Been Kissed (1991), One Eye Open (1993) og Hugger Mugger (1994). I tillegg har det blitt utgitt to samlealbum: Prestige de la Norvége 89-96 (1996) og The Best of TSW (2002). De hadde mange store hits: noen av de største var «Bullet Me» og «Cries Like a Baby». Bandet ble oppløst i 1996 men ble gjenforent i 2008 og har siden fortsatt parallelt med Abels andre engasjement. 

Etter The September When ble Morten Abel medlem i enda et nytt band. Det var Peltz, som ble startet i 1994. Der var han igjen vokalist og spilte gitar, Kjetil Netteland spilte bass og Espen Noreger spilte trommer. Bandet ga ut ett album, Coma (1996), og den største hiten fra dette albumet var «Threat to me».

Solokarrieren 
Morten Abel ga i 1985 ut sin første solosingel «It's Your Life»/«See You Around, Peter» under navnet Abel Knutsen. Den ble imidlertid ingen stor suksess, og det ble med denne ene utgivelsen i første omgang. 

Den virkelige solokarriere startet i 1997 med hans første soloalbum Snowboy. Albumet ble produsert av Abel selv sammen med Knut Bøhn og Glenn Rosenstein og solgte rundt 40 000 eksemplarer. På albumet spiller Abel selv de fleste instrumentene. I tillegg bidrar blant andre Netteland og Noreger fra Peltz på enkelte av sporene mens bandet Wunderkammer bidrar på «Visions of Love». Blant de mest kjente sangene fra albumet er «Lydia». 

Etter Snowboy ga han ut i 1999 ut albumet Here We Go Then, You and I. Albumet ble produsert av Abel og Steve Lovell og inneholder sanger som «Hard to Stay Awake» og «Doberman». Selv om det første albumet hadde solgt bra, ble dette albumet det store gjennombruddet for Abel som soloartist med 140 000 solgte eksemplarer og fire uker på toppen av VG-lista.

Etter dette albumet kom han ut med I'll Come Back and Love You Forever i 2001, et album som skapte mange store hits, blant annet «You Are the One lalala» og tittelsporet «I'll Come Back and Love You Forever». Albumet var det første som Børge Fjordheim, Abels faste trommeslager, var med å produsere. Albumet førte også til at han ble den store vinneren under Spellemannprisen 2001. Han ble her kåret til Årets spellemann, vant klassen popsolist for albumet og vant klassen årets låt for tittelsporet. Han fikk dessuten Gammleng-prisen i klassen pop i 2002. 

Abels fjerde studioalbum Being Everything, Knowing Nothing som ble produsert av Abel, Fjordheim og Yngve Sætre, ble utgitt i 2003. Som det tredje Abel-album på rad, toppet det VG-lista i sin første salgsuke. Albumet inneholdt blant annet hiten «Birmingham Ho». Denne sangen forteller en historie om Abel som under et opphold i Birmingham blir lurt med i en taxi av ei jente som etterhvert viser seg å være en mann ved navn Fred. Enkelte påstår at denne sangen er et slags oppgjør med ryktene om hans legning, spesielt med linja «You don't have to be gay to make a friend feel good, OK?». Det kom også ut en DVD med samme navn som albumet.

29. november 2004 kom et dobbelt samlealbum og en live-DVD. I forbindelse med samlealbumet la Abel ut på en norgesturné sammen med Lene Marlin og Bertine Zetlitz.

Morten Abels femte studioalbum heter Some of Us Will Make It og ble utgitt i Norge 27. november 2006. Albumet ble produsert av Abel, Fjordheim og Jørgen Træen. Albumet fikk blandet kritikk, men rimelig gode salgstall, og blir for en stor del av fansen sett på som Morten Abels store comeback.

I januar 2013 gjorde Abel comeback med singelen «Lost», samtidig som han deltok i TV 2-serien Hver gang vi møtes, der første episode hadde over én million seere. Han annonserte også planene om et nytt soloalbum med utgivelsesdato rundt juni 2013.

Han ble tildelt hedersprisen under Spellemannprisen 2014.

Den 2. mars 2015 kom det første norskspråklige soloalbumet ut, I Fullt Alvor. Dette albumet ble produsert av Odd Nordstoga. Den 2. mars 2018 ga han ut albumet Evig Din, som var hans andre norskspråklige soloalbum. I september 2021 ga han ut sitt tredje album på norsk, med tittelen Bare prøv deg, sjelefred. Dette albumet fikk svært god mottagelse hos norske musikkanmeldere.

Bøker, film, scene 
Abel har medvirket som skuespiller i spillefilmene: Hodet over vannet (1993), Alt for Egil (2004) – hvor han spiller seg selv, og Yohan – Barnevandreren som hadde premiere i 2010. Til Hodet over vannet skrev han også tittelkuttet som han ga ut med Prepple fra DumDum Boys som vokalist.

I 2009 gav han ut sin debutroman Temmelig mye juling på Schibsted forlag. 

Samme år debuterte han som teaterskuespiller i stykket Sladder på Rogaland Teater. Han komponerte dessuten musikken til et teaterstykke basert på Knut Hamsuns Konerne ved Vandposten. I 2011 hadde han tittelrollen i The black rider på Hålogaland teater.

Diskografi

Album 
 1997 Snowboy
 1999 Here We Go Then, You and I 
 2001 I'll Come Back and Love You Forever
 2003 Being Everything, Knowing Nothing
 2004 Morten Abel (Best of, 2CD)
 2005 Give Texas Back to Mexico (Samlealbum, bare utgitt i Sverige)
 2006 Some of Us Will Make It
 2015 I Fullt Alvor
 2018 Evig Din
 2021 Bare prøv deg, sjelefred

DVD-utgivelser 
 2003 Being Everything, Knowing Nothing
 2004 Live DVD

EP 
 2010 Big-5: Morten Abel

Bibliografi 
 2009 Temmelig mye juling ISBN13 9788251627337

Priser og nominasjoner 
 Nominert til Spellemannprisen 1997 i klassen popsolist for Snowboy
 Nominert til Spellemannprisen 1997 i klassen årets låt for «Lydia»
 Nominert til Spellemannprisen 1999 i klassen popsolist for Here We Go Then, You and I
 Nominert til Spellemannprisen 1999 i klassen årets låt for «Tulipz»
 Nominert til Spellemannprisen 2000 i klassen årets musikkvideo for «Hard to Stay Awake»
 Årets spellemann under Spellemannprisen 2001
 Spellemannprisen 2001 i klassen popsolist for I'll Come Back and Love You Forever
 Spellemannprisen 2001 i klassen årets låt for «I'll Come Back and Love You Forever»
 Gammleng-prisen 2002 i klassen pop
 Stavanger Aftenblads kulturpris 2002
 Hedersprisen under Spellemannprisen 2014
 Innlemmet i Rockheim Hall of Fame 2018 
 Rogaland fylkes kulturpris 2019

Referanser

Eksterne lenker 
 
 
 

Norske rockemusikere
Norske sangere
Norske gitarister
Norske romanforfattere
Norske keyboardister
Norske låtskrivere
Personer fra Bodø kommune
Vinnere av Spellemannprisen
Fødsler i 1962
Årets spellemann
Vinnere av Spellemannprisen i klassen pop
Vinnere av Spellemannprisens hederspris
Rockheim Hall of Fame